มีประจำเดือน วันที่ 17-19 หลังจากนั้นมีเลือดออกกระปิดกระปอย สีแดงสดพอเลอะกางเกงในอีก 2 วัน (วันที่ 20-21) ส่วนเมื่อวานกับวันนี้(วันที่22-23)ไม่เลอะกางเกงในแล้ว แต่หลังจากปัสสาวะ เวลาใช้กระดาษชำระเช็ดมีเลือด สีชมพูสดติดกระดาษชำระ เป็นแบบนี้มาหลายเดือนแล้ว ปกติไหมคะ
สวัสดีค่ะ หากมีประจำเดือนมา 17-19 ม.ค. เท่ากับมา 3 วัน ถือว่ามีระยะเวลาประจำเดือนที่มานานปกติดี ส่วนเลือดที่ออกกะปริดกะปรอยในวันที่ 20-21 รวมถึงวันที่ 22-23 ที่มีเลือดติดกระดาษออกมาเล็กน้อย ถือเป็นเลือดที่เกิดจากการที่เยื่อบุโพรงมดลูกบางส่วนยังหลุดลอกออกมาไม่หมด เมื่อหลุดออกมา จึงออกแบบกะปริดกะปรอยได้ ซึ่งหากเป็นไม่ได้เป็นนานหลายวัน ก็ไม่ได้ถือว่าผิดปกติอะไรค่ะแต่หากเลือดออกกะปริดกะปรอยต่อเนื่องนานหลายวัน หรือเป็นๆ หายๆ ตลอดทั้งรอบเดือน ก็จะถือว่าผิดปกติ โดยอาจเกิดจากสาเหตุ เช่น การผลิตฮอร์โมนของรังไข่ผิดปกติ มีเนื้องอกมดลูก เยื่อบุโพรงมดลูกหนาตัวผิดปกติ มะเร็งปากมดลูก มีภาวะไทรอยด์ฮอร์โมนผิดปกติ ผลข้างเคียงจากการใช้ยาฮอร์โมนต่างๆ เป็นต้น ดังนั้น หากมีเลือดออกผิดปกติดังกล่าว ก็ควรไปพบสูติ-นรีแพทย์ค่ะ